આ અંગે પોલીસ સૂત્રો પાસેથી મળતી માહિતી અનુસાર સુરત જિલ્લાના કામરેજ તાલુકાના વેલંજા ગામે રામવાટિકા સોસાયટીમાં રહેતા અને છેલ્લા ત્રણ વર્ષથી જીવનધારા હોસ્પિટલ ચલાવતા ડૉ. વિષ્ણુભાઈ જીવરાજભાઈ વાઘેલા ગત 18 એપ્રિલના રોજ તેમના એક પેશન્ટનો ફોન આવ્યો હતો અને જણાવ્યું હતું કે તમારી વિશે એક મેસેજ મોબાઇલ પર ફરતો થયો છે. જે તમને મોકલું છું. એમ કહી તેમણે વિષ્ણુભાઈના મોબાઈલ ફોન પર મેસેજ મોકલ્યો હતો. આ મેસેજમાં ડૉ. વિષ્ણુભાઈ અને તેમની પત્ની તથા હોસ્પિટલનો ફોટો હતો. જેમાં નીચે લખેલું હતું કે "ભરૂચ, તાપી, વ્યારા જિલ્લાના દરેક ગરીબ પરિવારને જણાવવાનું કે વેલંજા વિસ્તારમાં આવેલ જીવનધારા હોસ્પિટલમાં કોઈ માતા પિતાએ પોતાની દીકરીઓને નર્સ તરીકે રહેવા કે કામ કરવા મોકલવું નહીં. ડૉક્ટર વિષ્ણુ વાઘેલા મોડી રાત્રે ઇમરજન્સી વિઝીટના બહાને હોસ્પિટલમાં આવે છે અને નર્સિંગ સ્ટાફ તરીકે કામ કરતી બહેનોને નશાકારક ઇન્જેક્શન આપી તેમનું શારીરિક શોષણ કરે છે. જો કોઈ સ્ટાફ ડૉ. વિષ્ણુ વાઘેલાનો વિરોધ કરે તો તેમના પર ચોરીનો ખોટો આરોપ મૂકી કાઢી મુકવામાં આવે છે. મારી તમને વિનંતી છે કે તમારી બહેન દીકરીઓને બચાવો." આવું લખાણ લખ્યું હતું. જે બાબતે વિષ્ણુ વાઘેલાએ તપાસ કરતા આ પ્રકારનું લખાણ કામરેજ તાલુકાના વેલંજા ગામે આવેલ નેન્સી હોસ્પિટલના ડૉ. હરેશ મોહનભાઇ બેલડીયાએ તૈયાર કરી તેમની હોસ્પિટલમાં સારવાર માટે આવેલા એક દર્દીનો મોબાઈલ લઇ તેના પરથી ફરતો કર્યો હોવાનું બહાર આવ્યું હતું. ડૉ. વાઘેલાને બદનામ કરવા માટે તેની પત્નીના ફેસબૂક પરથી ફોટો લઈ આ પ્રકારનો મેસેજ તૈયાર કરી ફરતો કરવા અંગે કામરેજ પોલીસ મથકમાં ડૉ. હરેશ મોહન બેલડીયા વિરુદ્ધ પોલીસ ફરિયાદ કરી હતી.